පාස්කු ඉරුදින ත්‍රස්ත ප්‍රහාරයෙන් පසුව හිටපු ජනාධිපති මෛත්‍රිපාල සිරිසේන විසින් පත් කළ විජිත් මළල්ගොඩ ත්‍රිපුද්ගල කමිටුවේ නිර්දේශයන්ට අනුව 2019 වසරේ මැයි මස 13 වනදා අතිවිශේෂ ගැසට් පත්‍රයක් නිකුත් කරමින් මෙවැනිම නීතියක් පනවනු ලැබුවා.ශ්‍රී ලංකාව තුළ ප්‍රසිද්ධ ස්ථානවල අනන්‍යතාව හඳුනාගැනීමට නොහැකිවන පරිදි සම්පූර්ණයෙන් මුහුණ සඟවාලන ඇඳුමක්, ඇඟළුමක් හෝ වෙනත් ද්‍රව්‍යයක් නොපැළඳිය යුතු බවටයි එම ගැසට් පත්‍රයේ සඳහන් වුණේ.නව නීතිය මගින් මෙම තාවකාලික තහනම ස්ථිර තහනමක් ලෙස ක්‍රියාත්මක වන අතර, ඊට අදාළ අමාත්‍ය මණ්ඩල පත්‍රිකාව මේ වනවිටත් සකස් කර තිබෙනවා.පාස්කු ප්‍රහාරය සම්බන්ධයෙන් සොයා බැලූ ජනපති කොමිසමේ වාර්තාවේද මේ පිළිබඳව සඳහන් වන අතර, එහි දැක්වෙන්නේ ඕනෑම පොදු ස්ථානයකදී මුහුණු ආවරණය වන සේ නිර්මාණය කර ඇති ඇඳුම් ඇඳීම තහනම් කළ යුතු බවයි.